Får ikke kontakt med datteren og barnebarnet i Gaza: – Jeg vet ikke om de er i sikkerhet
Abed Ghazal vet ikke om datteren Lana (21) og barnebarnet Yahya (10 måneder) er i live. De er fastlåst i Gaza, og fredag kveld mistet de all kontakt. Abed Ghazal har rødsprengte øyne og holder tårene tilbake.  – Jeg har ikke sovet på et døgn, sier Ghazal.  Gaza blir omtalt som «verdens største fengsel», og bærer preg av mange år med krig og konflikt.  Nå er området på nytt en krigssone, etter en uke med krigføring mellom Hamas og Israel.  Siden i går kveld, klokken 18, har ikke datteren svart på anropene hans. Det er lite han får gjort, derfor deltar han på en demonstrasjon i Oslo til støtte for Palestina når VG møter ham.  – Jeg vet ikke om de er i live. De har ikke noe sted å dra, ingen steder er trygt, sier Ghazal. Han har vært i kontakt med UD, men sier at det er lite de kan gjøre. Datteren Lana og barnebarnet Yahya kommer seg ikke ut av det krigsherjede området. Følg med på siste nytt om konflikten i VGs liveoppdatering. Forvirret over bakgrunnen? Konflikten er komplisert og kan være vanskelig å forstå. Bli litt klokere her: Spørsmål og svar: Konflikten i Israel og Palestina. Datteren bor i Oslo og er norsk statsborger, hun var seks år da hun kom til Norge i 2008. I august tok hun med seg sønnen til Gaza for å møte familien der.  Det virket trygt da hun dro. – Det er vondt å vite at hun er der uten mat og varme klær til Yahya, sier Ghazal.  – Hvordan virket Lana sist du snakket med henne? – I går gråt vi begge to. Jeg spurte om hun kunne åpne kamera, og hun gråt og jeg gråt på den andre siden. Hun sa «pappa, kan du tilgi meg? Er du glad i meg, elsker du meg?», sier en tydelig rørt Ghazal til VG og legger til: – Det er grusomt. Vet ikke om de er i sikkerhet Den siste uken har hun og sønnen flyttet rundt til tre ulike leiligheter, for å forsøke å oppholde seg i sikkerhet og unna bomberegnet. De har hatt løpende kontakt den siste uken. Etter at de flyttet siste gang i går kveld, har han ikke fått tak i henne. – De fikk beskjed om at det skulle bombes i området der de bodde, derfor måtte de flytte til en slags hytte lenger sør. Men de har ikke vann, strøm, mat eller varme klær der, sier Ghazal. Siden klokken 18 fredag kveld, mistet mange familier i Norge kontakt med sine slektninger i Gaza, forteller flere VG møter i demonstrasjonen. Det var ventet at mobilforbindelsen ville kuttes.  At Lana ikke lenger tar kontakt trenger derfor ikke bety det Ghazal frykter: – Men jeg vet ikke om de er i live. Om Lana og barnebarnet mitt er i sikkerhet. Jeg har ikke fått tak i henne, sier Ghazal, opprørt i tårer. Siden krigen begynte har over flere tusen blitt drept og såret.  Israel har innført total blokade av Gaza. Det er ingen elektrisitet i området, og det blir ikke fraktet inn mat eller rent drikkevann. Nå er håpet at de skal klare å komme seg til Egypt, som lar borgere med vestlige pass komme over grensen.  Men familie og venner får beskjed om at det er fare for angrep på grensen også. De har alliert seg med venner i Gaza for å sikre at hun kommer seg trygt over grensen.  – Men det nytter ikke hvis ingen får kontakt med Lana, sier en opprørt Ghazal. Huitfeldt: – Jeg er veldig bekymret Utenriksminister Anniken Huitfeldt (Ap) sier til TV 2 lørdag ettermiddag at utenriksdepartementet ikke får ut 130 nordmenn, som sitter fast på Gazastripen. – Vi får ikke de 130 nordmennene ut, sier utenriksminister Anniken Huitfeldt (Ap) til TV 2. – Det er blitt sagt at grensen mot Egypt skal åpnes, men det har ennå ikke skjedd, forklarer hun. Håpet til Ghazal, som befinner seg i Oslo, er at datteren og barnebarnet kommer seg til Egypt. – De nekter å la palestinske innbyggere passere, men de med vestlig pass får komme gjennom, sier Ghazal.  Forlenget tidsfrist Israel er ventet å gjennomføre en omfattende bakkeinvasjon av Gazastripen, i en koordinert offensiv. Det israelske militæret har gitt sivile i Nord-Gaza tidsfrister til å reise sørover. Den siste fristen løp ut lørdag klokken 15 norsk tid. Ifølge Huitfeldt, er norske myndigheter i kontakt med egyptiske og israelske myndigheter og ber dem åpne grensene. – Vi er i nær kontakt med dem for å få nordmennene ut så fort som overhodet mulig. Det står folk klar til å ta imot dem. Jeg er veldig bekymret, sier hun.
Abed Ghazal har mistet kontakt med datteren Lana og barnebarnet Yahya, som sitter fast i Gaza. Området er igjen en krigssone, etter en uke med konflikt mellom Hamas og Israel. Lana og Yahya har flyttet flere ganger for å komme seg unna bombene. Over flere tusen mennesker er drept eller såret, og Israel har blokkert Gaza fullstendig. Utenriksminister Anniken Huitfeldt sier til TV 2 at 130 nordmenn sitter fast på Gazastripen.